A BIZOTTSÁG HATÁROZATA
(2006. október 3.)
a gazdasági szereplők által elkövetett szabálytalanságok egyes eseteiben az Európai Mezőgazdasági Orientációs és Garanciaalap által finanszírozott kiadások számláinak elszámolásai keretében alkalmazandó pénzügyi következményekről
(az értesítés a C(2006) 4324. számú dokumentummal történt)
(Csak a spanyol, német, angol, francia, olasz, holland és portugál nyelvű szöveg hiteles)
(2006/678/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 1970. április 21-i 729/70/EGK tanácsi rendeletre (1) és különösen annak 8. cikke (2) bekezdésére,
az Alap bizottságával folytatott konzultációt követően,
mivel:
(1)
A 729/70/EGK rendelet 8. cikke (1) bekezdésének c) pontja előírja a tagállamok számára, hogy hozzák meg a szükséges intézkedéseket a szabálytalanság, illetve gondatlanság miatt elveszett összegek behajtására. A 729/70/EGK rendelet 8. cikkének (2) bekezdése értelmében a teljes behajtás hiányában a szabálytalanságokból vagy gondatlanságból eredő pénzügyi következményeket a Közösség viseli, a tagállamok közigazgatási hatóságainak vagy egyéb szerveinek tulajdonítható szabálytalanságok és gondatlanság következményeinek kivételével.
(2)
A Bíróság a C-34/89 sz. Olaszország kontra Bizottság ügyben (2), a C-54/95 sz. Németország kontra Bizottság ügyben (3) és a C-277/98 sz. Franciaország kontra Bizottság ügyben (4) hozott ítéletében kimondta, hogy a tagállamoknak intézkedéseket kell hozniuk a jogsértések megfelelő orvoslása érdekében. Elsősorban a C-34/89 sz. ügyben hozott ítéletből következik, hogy a tagállamok nem lehetnek tétlenek négy évig azt követően, hogy egy szabálytalanságról először értesülést szereztek (5). Az említett időszak alatt általában le kell folytatni a vizsgálatokat és határozatot kell hozni a behajtási eljárás megindításáról. A C-54/95 sz. ügyben a Bíróság megállapította, hogy elméletileg a tagállamoknak, a szabálytalansággal kapcsolatos valamennyi vonatkozó tény ismertté válása után egy éven belül meg kell indítaniuk a behajtási eljárást.
(3)
A Bizottság mára kiértékelte a közös agrárpolitika finanszírozása keretében történt szabálytalanságokról és tévesen kifizetett összegek behajtásáról, továbbá egy információs rendszer e téren történő létrehozásáról, valamint a 283/72/EGK rendelet hatályon kívül helyezéséről szóló, 1991. március 4-i 595/91/EGK tanácsi rendelet (6) alapján 1999. január 1-je előtt bejelentett szabálytalanságok tekintetében a tagállamok által lefolytatott - több mint 500 000 euro összeget érintő - behajtási eljárásokat, hogy a 729/70/EGK rendelet 8. cikkének (2) bekezdésével összhangban határozatot hozzon az említett szabálytalanságok pénzügyi következményeiről. A Bizottság az értékelés során az említett rendelet 5. cikkében és a 729/70/EGK tanácsi rendeletnek az EMOGA Garanciarészlege számlaelszámolási eljárása tekintetében történő alkalmazására vonatkozó részletes szabályok megállapításáról szóló, 1995. július 7-i 1663/95/EK bizottsági rendelet (7) 8. cikkében meghatározott eljárást követte.
(4)
A vizsgálatok és a tagállamokkal folytatott kétoldalú megbeszélések alapján kiderült, hogy egyes esetekben a tagállamok nem a szükséges gyorsasággal és gondossággal jártak el. Következésképpen ezekben az esetekben a behajtás elmulasztásának pénzügyi következményei nem a Közösség költségvetését terhelik.
(5)
Minden egyéb esetben a vizsgált szabálytalanságokból eredő pénzügyi következményeket a közösségi költségvetés viseli.
(6)
Az 595/91/EGK rendelet alapján bejelentett azon ügyeket, amelyek esetében a jogosulatlan kifizetéseket teljes egészében behajtották, vagy amelyek esetében úgy ítélték meg, hogy nem történt jogosulatlan kifizetés, törölni kell az említett rendelet 3. és 5. cikkében előírt bejelentésekről készített jegyzékből.
(7)
A Bizottság egy, a közösségi finanszírozásból kizárandó összegekről és az ilyen kizárásokról hozott határozatok jogalapjáról készített összefoglaló jelentésben tájékoztatta a tagállamokat,
ELFOGADTA EZT A HATÁROZATOT:
1. cikk
Az I. mellékletben felsorolt ügyeket lezárták és az ott szereplő összegek az érintett tagállamokat terhelik.
2. cikk
A II. mellékletben felsorolt ügyeket lezárták és az ott szereplő összegek a közösségi költségvetést terhelik.
3. cikk
A III. mellékletben felsorolt ügyeket törölték az 595/91/EGK rendelet 3. és 5. cikkében előírt bejelentésekről készített jegyzékből.
4. cikk
Ennek a határozatnak a Németországi Szövetségi Köztársaság, a Spanyol Királyság, a Francia Köztársaság, az Olasz Köztársaság, a Holland Királyság, a Portugál Köztársaság, valamint Nagy-Britannia és Észak-Írország Egyesült Királysága a címzettjei.
Kelt Brüsszelben, 2006. október 3-án.